Jayde se familie in trane toe patoloog getuigJayde Panayiotou. Foto: Verskaf Dr. Kevin Fourie het getuig Jayde is in die rug geskiet en dat die koeël deur haar linkerlong gedring het. Die tweede skoot het haar ruggraat afgeskiet en tot gevolg gehad dat sy verlam was. “Daar sou ŉ gebrek aan motoriese funksie wees en sy sou neergeval het.” Jayde is hierna in die kop geskiet. Jayde se ma en sussie, Michelle en Toni, het die hof verlaat toe Fourie getuig het oor Jayde se longe, ribbe, brein en skedel wat geperforeer is. Jayde se man, Christopher, en sy familie het geen emosie getoon terwyl Fourie getuig het nie. Rachel Windvogel, wat naby die Kwanobuhle- informele nedersetting woon waar Jayde se lyk gevind is, het Woensdag getuig sy het die oggend van 21 April 2015 drie “duidelike” skote vinnig na mekaar gehoor. Volgens Windvogel was sy bang nadat sy die skote gehoor het, maar het sy nie die polisie gebel nie. Sy het eers bewus geword van wat gebeur het nadat die polisie die volgende dag by haar huis opgedaag het. Panayiotou word daarvan beskuldig dat hy die meesterbrein is agter Jayde se ontvoering en moord. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Sizwezakhe Vumazonke as sluipmoordenaar te huur. Vumazonke is glo deur Sinethemba Nenembe bygestaan om die ontvoering en moord uit te voer. Sibeko is in Julie vanjaar in hegtenis geneem nadat hy deur sy selfoon verbind is met die saak. Hy was glo saam met Nenembe en Vumazonke by die kompleks waar Jayde ontvoer is. Siyoni het intussen staatsgetuie geword en Vumazonke is vroeër vanjaar in aanhouding dood. Die verhoor duur voort. Lees alle vorige berigte oor Christopher Panayiotou op Maroela Media.